Rozhodnutie Komisie
zo 7. júna 1993,
stanovujúce osobitné podmienky upravujúce dovoz živých lastúrnikov, ostnokožcov, plášťovcov a morských ulitníkov s pôvodom v Maroku
(93/387/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/492/EHS z 15. júla 1991 o hygienických predpisoch pre výrobu a uvádzanie živých mäkkýšov [1] na trh, a najmä na jej článok 9,
keďže návštevná skupina z Komisie vykonala inšpekciu v Maroku, aby overila podmienky, za ktorých sa vyrábajú, skladujú a uvádzajú na trh živé lastúrniky, ostnokožce, plášťovce a morské ulitníky;
keďže podľa marockých právnych predpisov sú za hygienickú kontrolu živých lastúrnikov, ostnokožcov, plášťovcov a morských ulitníkov a sledovanie hygienických podmienok a zdravotnej nezávadnosti výroby zodpovední veterinárni inšpektori, ktorým pomáhajú technickí asistenti z Direction de lélevage (Riaditeľstvo pre chov zvierat) ministerstva poľnohospodárstva a pozemkovej reformy; keďže tie isté právne predpisy zmocňujú ministerstvo rybolovu k povoleniu alebo zakázaniu v určitých oblastiach zberu živých lastúrnikov, ostnokožcov, plášťovcov a morských ulitníkov na základe správy Riaditeľstva pre chov zvierat a Vedeckého ústavu pre morský rybolov;
keďže podľa platných marockých právnych predpisov vykoná sa systematický prieskum biotoxínov u živých mäkkýšov uvádzaných na trh;
keďže Riaditeľstvo pre chov zvierat a jeho laboratóriá sú schopné účinne overovať dodržiavanie platných právnych predpisov Maroka;
keďže príslušné marocké úrady sa zaviazali, že budú pravidelne a rýchlo oznamovať Komisii údaje o prítomnosti planktónu obsahujúceho toxíny v oblastiach zberu;
keďže príslušné marocké úrady vydali oficiálne záruky, že budú dodržiavané pravidlá uvedené v kapitole V prílohy k smernici 91/492/EHS a splnené požiadavky na klasifikáciu výrobných a sádkovacích oblastí, na schválenie stredísk pre expedíciu a čistenie a kontrolu zdravia verejnosti a sledovanie produkcie, ktoré sú rovnocenné s požiadavkami stanovenými uvedenou smernicou; keďže Komisii sa oznámia najmä všetky možné zmeny oblastí zberu;
keďže Maroko je oprávnené k zaradeniu do zoznamu uvedeného v článku 9 ods. 3 písm. a) smernice 91/492/EHS, ktorý uvádza tretie krajiny spĺňajúce podmienky rovnocennosti;
keďže postup pre získanie osvedčenia o zdravotnej nezávadnosti uvedený v článku 9 ods. 3 písm. b) bod i) uvedenej smernice musí obsahovať definíciu vzoru osvedčenia, jazyk alebo jazyky, v ktorých musí byť vypracované, úradnú funkciu podpísanej osoby a značku zdravotnej nezávadnosti, ktorá má byť pripevnená na balenie;
keďže podľa článku 9 ods. 3 písm. b) bod ii) uvedenej smernice, musia sa definovať produkčné oblasti, z ktorých môžu byť zbierané a vyvážané do spoločenstva živé lastúrniky, ostnokožce, plášťovce a morské ulitníky;
keďže v súlade s článkom 9 ods. 3 písm. c) uvedenej smernice, mal by sa zostaviť zoznam prevádzok, z ktorých je povolený dovoz živých lastúrnikov, ostnokožcov, plášťovcov a morských ulitníkov; keďže takéto prevádzky môžu byť uvedené v zozname iba, ak sú úradne schválené príslušnými marockými úradmi; keďže povinnosťou príslušných marockých úradov je zaistiť, aby boli dodržiavané požiadavky stanovené na tento účel v tomto predpise;
keďže uplatňujú sa osobitné dovozné podmienky bez toho, aby boli dotknuté rozhodnutia prijaté podľa smernice Rady 91/67/EHS z 28. januára 1991 o veterinárnych predpisoch upravujúcich uvádzanie zvierat a produktov akvakultúry na trh [2];
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Direction de lélevage (Riaditeľstvo pre chov zvierat) ministerstva poľnohospodárstva a pozemkovej reformy je príslušný úrad v Maroku, ktorý overuje a potvrdzuje, že živé lastúrniky, ostnokožce, plášťovce a morské ulitníky spĺňajú požiadavky smernice 91/492/EHS.
Článok 2
Živé lastúrniky, ostnokožce, plášťovce a morské ulitníky s pôvodom v Maroku a určené na ľudskú spotrebu, musia spĺňať nasledovné podmienky:
1. ku každej zásielke musí byť priložený očíslovaný originál osvedčenia o zdravotnej nezávadnosti, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A k tomuto dokumentu;
2. zásielky musia pochádzať zo schválených produkčných oblastí uvedených v zozname v prílohe B tohto dokumentu;
3. musia byť balené do zapečatených obalov schválených strediskom pre expedíciu alebo strediskom pre čistenie uvedeným v zozname v prílohe C tohto dokumentu;
4. každé balenie musí byť vybavené nezmazateľnou značkou zdravotnej nezávadnosti obsahujúcou aspoň tieto informácie:
- krajina odoslania: MAROKO,
- druhy (všeobecné a vedecké názvy),
- identifikácia produkčnej oblasti a schvaľovacie číslo strediska pre expedíciu,
- dátum balenia uvádzajúci aspoň deň a mesiac.
Článok 3
1. Osvedčenia uvedené v článku 2 ods. 1 sa musia vypracovať aspoň v jednom úradnom jazyku členského štátu, kde sa kontrola vykonáva.
2. Osvedčenia musia uvádzať meno, funkciu a podpis veterinárneho lekára úradu Direction de lélevage a jeho úradnú pečiatku, ktorej farba je odlišná od farby ostatných údajov v osvedčení.
Článok 4
Toto rozhodnutie je adresované členským štátom.
V Bruseli 7. júna 1993